CELEX: 
Language: fi
Date: 2018-01-23 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EY) N:o 443/2009 liitteen I muuttamisesta uusien vuosina 2014, 2015 ja 2016 rekisteröityjen henkilöautojen massan kehityksen osalta (ETA:n kannalta merkityksellinen teksti)

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Hiilidioksidipäästöjä koskevat tavoitteet, jotka uusien henkilöautojen valmistajien on saavutettava, asetetaan ajoneuvokannan keskimääräisen massan ja kyseisten ajoneuvojen hiilidioksidipäästöjen mukaan. Sen varmistamiseksi, että jatkossakin saavutetaan asetuksessa (EY) N:o 443/2009 tarkoitettu vähennysten taso, on tarpeen ottaa huomioon unionissa rekisteröityjen uusien henkilöautojen massan kehitys. Tämän vuoksi keskimääräisen massan vertailuarvoa (ilmaistuna M0 -arvona tavoitteen laskemiseen käytettävässä kaavassa, joka esitetään kyseisen asetuksen liitteessä I) mukautetaan joka kolmas vuosi 31 päivästä lokakuuta 2014 alkaen.  
            
            
               Uusi arvo perustuu uusien ajokuntoisten ajoneuvojen massan seurantaan kalenterivuosina 2014, 2015 ja 2016. Uusi arvo on laskettu käyttäen ainoastaan niitä massa-arvoja, jotka kyseisten ajoneuvojen valmistajat ovat voineet varmistaa, ja huomioon ei ole otettu niitä massa-arvoja, jotka ovat ilmeisen vääriä, eikä arvoja, jotka liittyvät asetuksen soveltamisalan ulkopuolelle jääneisiin ajoneuvoihin.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Moottoriajoneuvojen hiilidioksidipäästöjä käsittelevää asiantuntijaryhmää on kuultu, ja se kannatti kyseessä olevaa lähestymistapaa keskimääräisen massa-arvon mukauttamisen laskemiselle.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tavoitteen laskemiseen käytettäviä kaavoja muutetaan siten, että uutta M0-arvoa sovelletaan 1. tammikuuta 2019 alkaen. 
            
            
               KOMISSION DELEGOITU ASETUS (EU) …/…,
            
            
               annettu 23.1.2018,
            
            
               Euroopan parlamentin ja neuvoston asetuksen (EY) N:o 443/2009 liitteen I muuttamisesta uusien vuosina 2014, 2015 ja 2016 rekisteröityjen henkilöautojen massan kehityksen osalta
               
                  (ETA:n kannalta merkityksellinen teksti)
               
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon päästönormien asettamisesta uusille henkilöautoille osana yhteisön kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 23 päivänä huhtikuuta 2009 annetun Euroopan parlamentin ja neuvoston asetuksen (EY) N:o 443/2009
                  1
                ja erityisesti sen 13 artiklan 2 kohdan,
            
            
               sekä katsoo seuraavaa:
            
            
               (1)Keskimääräistä massa-arvoa, jota käytetään laskettaessa kunkin uuden henkilöauton hiilidioksidipäästöjä, on mukautettava joka kolmas vuosi, jotta voidaan ottaa huomioon mahdolliset muutokset unionissa rekisteröityjen uusien ajoneuvojen keskimääräisessä massassa. 
            
            
               (2)Uusien kalenterivuosina 2014, 2015 ja 2016 unionissa rekisteröityjen ajokuntoisten henkilöautojen massan seurannan perusteella on selvää, että keskimääräinen massa on vähentynyt ja että asetuksen (EY) N:o 443/2009 liitteessä I olevan 1 kohdassa tarkoitettua lukua M0 olisi sen vuoksi mukautettava.
            
            
               (3)Uusi arvo olisi määritettävä siten, että otetaan huomioon ainoastaan ne arvot, jotka kyseessä olevat ajoneuvojen valmistajat ovat voineet varmistaa, ja huomioon ei oteta arvoja niistä laskelmista, jotka olivat ilmeisen vääriä (eli alle 500 kg), eikä arvoja, jotka liittyvät ajoneuvoihin, jotka eivät kuuluneet asetuksen (EY) N:o 443/2009 soveltamisalaan. Lisäksi uuden arvon olisi perustuttava painotettuun keskiarvoon, jossa otetaan huomioon uusien henkilöautojen rekisteröintien määrä unionissa kalenterivuosina 2014, 2015 ja 2016. 
            
            
               (4)Tätä taustaa vasten vuodesta 2019 alkaen sovellettavaa M0-arvoa olisi pienennettävä 12,52 kilolla 1392,4 kilosta 1379,88 kiloon.
            
         
         
            
               (5)Sen vuoksi asetuksen (EY) N:o 443/2009 liitettä I olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetuksen (EY) N:o 443/2009 liitteessä I oleva 1 kohta seuraavasti:
            
            
               1) Lisätään ba alakohta seuraavasti:
            
            
               ”ba)
                     Vuodesta 2019 alkaen:
            
            
               Hiilidioksidipäästöt = 130 + a × (M – M0)
            
            
               jossa:
            
            
               M
                     = ajoneuvon massa kilogrammoina (kg)
            
            
               M0
                     = 1379,88
            
            
               a
                     = 0,0457”
            
            
               2) Korvataan c alakohdassa oleva luku M0 seuraavasti:
            
            
               ”M0
                     = 1379,88".
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 23.1.2018
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 140, 5.6.2009, s. 1.